RAPPORT TAL-KUMMISSJONI RAPPORT ANNWALI 2012 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI /* COM/2013/0565 final */





RAPPORT ANNWALI 2012 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI 1. Introduzzjoni Fl-2012, bħal fis-sentejn ta’ qabel, ir-relazzjonijiet bejn il-Kummissjoni Ewropea u l-Parlamenti nazzjonali komplew jiżviluppaw fuq żewġ binarji: fuq naħa l-mekkaniżmu ta’ kontroll u sussidjarjetà bbażat fuq it-Trattat, li bih il-Parlamenti nazzjonali jeżaminaw bir-reqqa l-Kummissjoni billi b’mod sistematiku jivverifikaw il-konformità mas-sussidjarjetà rigward il-proposti leġiżlattivi tagħha li kienu għadhom kemm jiġu adottati, u min-naħa l-oħra d-djalogu politiku, li jinkludi skambji ta’ informazzjoni u opinjonijiet dwar kwistjonijiet ta’ politika differenti, kemm waqt il-fażi leġiżlattiva u kif ukoll dik mhux leġiżlattiva u jmur lil hinn mill-kwistjoni ta’ sussidjarjetà. Dan it-tmien rapport annwali dwar ir-relazzjonijiet bejn il-Kummissjoni u l-Parlamenti nazzjonali jiffoka fuq id-djalogu politiku. Aspetti speċifiċi dwar il-mekkaniżmu ta' kontroll tas-sussidjarjetà, inkluż l-ewwel 'karta safra' attivata mill-Parlamenti nazzjonali dwar il-proposta tal-Kummissjoni għal Regolament dwar l-eżerċizzju tad-dritt li tittieħed azzjoni kollettiva fil-kuntest tal-libertà tal-istabbiliment u l-libertà li jiġu pprovduti servizzi (Monti II), jiġu ttrattati fir-Rapport Annwali 2012 dwar is-Sussidjarjetà u l-Proporzjonalità, li huwa ppubblikat fl-istess żmien u għandu għalhekk jitqies bħala komplimentari ma' dan ir-rapport. L-ewwel 'karta safra' ċertament kienet fattur ewlieni fir-relazzjonijiet tal-Kummissjoni mal-Parlamenti nazzjonali fl-2012. Madankollu, id-djalogu aktar wiesa’ dwar il-qofol tal-politiki u l-proposti tal-Kummissjoni, li jmur lil hinn mill-kontroll tal-konformità mas-sussidjarjetà u li jagħti lill-Parlamenti nazzjonali l-possibbiltà li jieħdu sehem b’mod attiv fit-tfassil tal-politika fil-livell tal-UE, sar ukoll fattur ewlieni fl-ambjent tal-UE, speċjalment fil-kuntest tat-tisħiħ tal-Unjoni Ekonomika u Monetarja (UEM). Id-djalogu ssaħħaħ aktar, biex b'hekk arrikkixxa sostanzjalment ir-relazzjonijiet bejn il-Kummissjoni u l-Parlamenti nazzjonali. Fl-2012, id-djalogu politiku kien jikkonsisti f' (i) diskussjonijiet u dibattiti bilaterali u multilaterali ġenerali, li ta' spiss ġew attivati jew seħħew fil-kuntest ta’ laqgħat interparlamentari (ara l-Kapitolu 2), (ii) skambju ta’ opinjonijiet bil-miktub mill-Parlamenti nazzjonali u t-tweġibiet tal-Kummissjoni (ara l-Kapitolu 3) u (iii) għadd ta’ kuntatti u laqgħat oħrajn matul is-sena (ara l-Kapitolu 4). 2. L-Isfidi ewlenin: Konsolidazzjoni fiskali li tiffavorixxi t-tkabbir u l-leġittimità demokratika Fl-2011, minbarra opinjonijiet u skambji dwar firxa ta’ miżuri leġiżlattivi proposti b'konsegwenza tal-kriżi ekonomika u finanzjarja, il-Parlamenti nazzjonali kienu involuti mill-qrib fid-dibattitu li jikkonċerna l-Qafas Finanzjarju Pluriennali (QFP) għall-perjodu 2014-20 b’mod ġenerali, u partikolarment il-proposti settorjali. Fl-2012, f’kuntest ta’ fraġilità ekonomika, il-Parlamenti nazzjonali ffokaw aktar fuq ir-reazzjoni tal-Ewropea għall-kriżi u appoġġjaw il-ħidma tal-Kummissjoni f’dan ir-rigward. Il-Konferenza tal-Kumitati tal-Affarijiet Komunitarji u Ewropej tal-Parlamenti tal-Unjoni Ewropea (COSAC), li tinkludi r-rappreżentanti tal-Parlament Ewropew, kompliet tkun forum importanti għad-diskussjonijiet mal-Parlamenti nazzjonali. Il-Presidenza Daniża tal-COSAC tat spinta lill-attività parlamentari fuq it-12-il azzjoniprinċipali fl-Att dwar is-Suq Uniku u għenet biex titqajjem kuxjenza dwar l-importanza tal-Aġenda Diġitali għall-Ewropa, l-implimentazzjoni tad-Direttiva tas-Servizzi u l-Pjan Direzzjonali għal Ewropa Effiċjenti fir-Riżorsi. Il-Presidenza tal-COSAC ta' Ċipru issoktat b'dawn l-isforzi billi poġġiet il-governanza tas-Suq Uniku u l-infrastruttura tal-enerġija trans-Ewropea fuq quddiem fl-aġenda tagħha. Fl-Istħarriġ Annwali dwar it-Tkabbir għall-2013, ippubblikat f’Novembru 2012,[1] il-Kummissjoni kkonfermat li l-prijoritajiet kienu li titkompla l-konsolidazzjoni fiskali differenzjata u speċifika għal kull pajjiż; sabiex jitrażżan it-taqlib fis-suq tad-dejn sovran u b'hekk jitreġġgħu lura l-istabbilità finanzjarja u is-self; biex jiġu implimentati riformi strutturali, speċjalment fis-suq tax-xogħol, li jtejbu l-kompetittività u jżidu l-flessibbiltà fil-prezzijiet; u biex tiġi żgurata amministrazzjoni pubblika effiċjenti. Matul is-sena, il-Kummissjoni kompliet tinkoraġġixxi lill-Parlamenti nazzjonali biex jinvolvu ruħhom f’Semestru Ewropew sabiex jissawar id-dibattitu dwar il-linji ewlenin tal-politika tal-UE, kif stabbiliti fl-Istrateġija Ewropa 2020. Bħala tweġiba għal sejħa mill-COSAC ta' Kopenħagen f’April 2012 biex jitjieb id-djalogu politiku matul is-Semestru Ewropew, il-Kummissjoni impenjat ruħha għal djalogu msaħħaħ mal-Parlamenti nazzjonali partikolarment f’żewġ okkażjonijiet:[2] l-ewwel, kmieni fis-sena, wara l-pubblikazzjoni tal-Istħarriġ Annwali dwar it-Tkabbir u t-tieni, ladarba l-Kunsill Ewropew ikun approva r-rakkomandazzjonijiet speċifiċi għall-pajjiż. Dan għandu jgħin biex tiżdied is-sensibilizzazzjoni fil-Parlamenti nazzjonali u jiġi ffaċilitat l-involviment tagħhom fit-tħejjija bikrija ta’ pjanijiet baġitarji nazzjonali (programmi ta’ Stabbiltà/Konverġenza) u l-Programmi Nazzjonali ta’ Riforma. Dan għandu wkoll itejjeb il-fehim tar-raġunament wara r-rakkomandazzjonijiet speċifiċi għall-pajjiżi, li fl-aħħar mill-aħħar jiddependu fuq it-tfassil ta’ politika nazzjonali għall-implimentazzjoni tagħhom. Fl-istess ħin, id-djalogu politiku bejn il-Kummissjoni u l-Parlamenti nazzjonali fl-2012 seħħ fl-isfond ta' kunsens li qed jinħoloq madwar l-UE li l-politiki makroekonomiċi u baġitarji tal-Istati Membri jeħtieġu li jkunu kkoordinati aktar mill-qrib jekk l-UEM għandha tibqa’ funzjonabbli, iżda wkoll li kwalunkwe tisħiħ ulterjuri tal-UEM kellu wkoll jipprovdi għal kontroll demokratiku qawwi li jinvolvi l-Parlamenti nazzjonali u l-Parlament Ewropew. Skont dan, fil-Pjan ta' Azzjoni għal-UEM profonda u ġenwina — It-Tnedija ta' Dibattitu Ewropew,[3] li fih il-Kummissjoni stabbiliet l-opinjonijiet tagħha dwar x'għandu jsir sabiex jiġu integrati aktar il-politika Ewropea bankarja kif ukoll il-politika fiskali u ekonomika, indikat ukoll li r-responsabbilizzazzjoni demokratika tista' tiġi żgurata biss f'sistema b'responsabbiltajiet ċari u mekkaniżmi ta' responsabbilizzazzjoni. Il-Blueprint kellha l-għan li tniedi dibattitu pubbliku u istituzzjonali usa’ dwar dawn il-kwistjonijiet, u l-Kummissjoni stqarret ripetutament li kienet qed tistenna bil-ħerqa li tirċievi l-opinjonijiet u l-fehmiet tal-Parlamenti nazzjonali. Il-Kummissjoni enfasizzat li, bħala regola ġenerali, ir-responsabbilizzazzjoni demokratika għandha tkun żgurata fil-livell li fih tittieħed id-deċiżjoni eżekuttiva, filwaqt li jitqies ukoll il-livell li fih id-deċiżjoni tħalli impatt. Tfassil ta’ politika ta’ integrazzjoni aktar profonda u aktar qsim tal-kompetenzi f'livell Ewropew għandhom għaldaqstant jiġu riflessi permezz ta' aktar involviment tal-Parlament Ewropew. Mekkaniżmi ġodda biex jiżdied il-livell ta’ kooperazzjoni bejn il-Parlamenti nazzjonali u l-Parlament Ewropew jistgħu jiġu esplorati wkoll, madankollu, minħabba li l-membri tal-Parlamenti kollha għandhom ikunu kompletament konxji tal-interdipendenzi tad-deċiżjonijiet tagħhom. Ir-rwoli tal-Parlamenti fiż-żewġ livelli huma speċifiċi u komplimentari. Fiż-żewġ livelli, il-poteri tagħhom ta’ skrutinju jridu jissaħħu u l-kooperazzjoni interparlamentari tista’ ssir aktar profonda. Huwa f’idejn il-Parlament Ewropew u l-Parlamenti nazzjonali flimkien biex jiddeterminaw il-mod preċiż kif dan għandu jseħħ. Fuq dan l-isfond, il-kwistjoni tal-leġittimità demokratika tas-Semestru Ewropew bdiet tidher bħala fattur prinċipali tad-djalogu interparlamentari bħala tali, u d-djalogu tal-Parlamenti nazzjonali mal-Kummissjoni. Dan inkluda inizjattivi informali[4] u aktar formali biex jissaħħu kemm l-iskrutinju parlamentari kif ukoll il-koperazzjoni interparlamentari fil-kuntest ta’ governanza ekonomika msaħħa, li jseħħu ġeneralment permezz ta' kooperazzjoni interparlamentari skont l-Artikolu 9 tal-Protokoll 1 tat-Trattati, jew fuq il-bażi tal-Artikolu 13 tat-Trattat dwar l-Istabbiltà, il-Koordinazzjoni u l-Governanza (TSKG), kif miftiehem fil-laqgħa tal-Kunsill Ewropew f’Marzu 2012 (konferenza ta’ rappreżentanti tal-kumitati parlamentari rilevanti) (ara wkoll il-Kapitolu 5). 3. Opinjonijiet bil-miktub mingħand il-Parlamenti nazzjonali Parteċipazzjoni u kamp ta’ applikazzjoni In-numru totali tal-opinjonijiet li waslu mill-Parlamenti nazzjonali fl-2012 żdiedu għal 663;[5] dan jirrappreżenta żieda ta' 7 % meta mqabbel mal-2011 (622), żieda anqas mis-snin preċedenti (55 % fl-2010, 60 % fl-2011). Meta wieħed iħares lejn l-aktar kmamar attivi[6], l-għadd ta' opinjonijiet li waslu mill-Assembleia da República Portugiża żdiedu b'mod sinifikanti (minn 184 għal 227) u ammontaw għal aktar minn 30 % tal-opinjonijiet kollha indirizzati lill-Kummissjoni fl-2012. Madankollu, is-Senato della Repubblica Taljan (żieda minn 76 għal 96 sottomissjoni), il-Bundesrat Ġermaniż (minn 33 għal 59), is-Sénat Franċiż (minn 4 għal 19), il-Bundesrat Awstrijak (minn 3 għal 12), is-Senat Pollakk (minn 4 għal 11), il-Poslanecká snĕmovna Ċeka (minn 5 għal 10), il-Houses of the Oireachtas Irlandiżi (minn 1 għal 7) u ż-żewġt ikmamar Spanjoli, il-Congreso de los Diputados u s-Senado, flimkien (minn 2 għal 7) intensifikaw ukoll il-parteċipazzjoni tagħhom fid-djalogu politiku mal-Kummissjoni. Min-naħa l-oħra, kien hemm tnaqqis ċar fin-numru ta' sottomissjonijiet minn għadd ta' kmamar, jiġifieri l-Camera Deputaţilor Rumena (minn 40 għal 26), il-Camera dei Deputati Taljana (minn 28 għal 15), il-Narodno Sabranie Bulgara (minn 19 għal 13), il-Folketing Daniża (minn 14 għal 8), il-Chambre des Députés Lussemburgiża (minn 14 għal 6) u s-Senat Rumen (minn 33 għal 2). B’mod ġenerali, 15-il kamra saħħew l-attivitajiet tagħhom fil-kuntest tad-djalogu politiku matul l-2012, 15 kienu anqas attivi u seba’ bagħtu eżattament l-istess numru ta’ opinjonijiet bħal fl-2011. Ta' min jinnota li r-Riksdag Svediża, filwaqt li kważi rduppjat l-għadd ta' opinjonijiet motivati (minn 11 għal 20), bagħtet 60 % opinjoni anqas relatati mal-kontenut tal-proposti u l-inizjattivi tal-Kummissjoni. L-għaxar kmamar l-aktar attivi fid-djalogu politiku ammonataw għal aktar minn 80 % tan-numru totali tal-opinjonijiet li waslu. Sitt ikmamar ma bagħtu l-ebda opinjoni lill-Kummissjoni u ħamsa bagħtu waħda biss. Fl-2012, is-663 opinjoni mibgħuta mill-Parlamenti nazzjonali kienu relatati ma’ mhux anqas minn 354 dokument differenti (leġiżlattivi u mhux leġiżlattivi) tal-Kummissjoni[7]. It-23 dokument tal-Kummissjoni li ġabru l-aktar kummenti, jiġifieri ħames opinjonijiet jew aktar, ammontaw għal 25 % biss tal-opinjonijiet kollha li waslu. Il-maġġoranza l-kbira tad-dokumenti tal-Kummissjoni li l-Parlamenti nazzjonali kkummentaw dwarhom ġabru minn opinjoni waħda sa tlieta, li jirriflettu l-firxa wiesgħa ta’ temi li jattiraw l-attenzjoni u l-interess tal-Parlamenti nazzjonali. Il-proċedura 'karta safra’,[8] żvilupp importanti fir-relazzjonijiet bejn il-Kummissjoni u l-Parlamenti nazzjonali, ġiet attivata għall-ewwel darba minn ċerti Parlamenti nazzjonali li esprimew tħassib dwar is-sussidjarjetà fuq il-proposta tal-Kummissjoni għal Regolament dwar it-tħaddim tad-dritt li tittieħed azzjoni kollettiva fil-kuntest tal-libertà tal-istabbiliment u l-libertà li jiġu pprovduti servizzi (Monti II).[9] Din il-kwistjoni hija indirizzata fid-dettall fir-Rapport Annwali tal-2012 dwar is-Sussidjarjetà u l-Proporzjonalità li għalih qed issir referenza hawnhekk. Il-proposti u l-inizjattivi tal-Kumissjoni li ħolqu l-aktar opinjonijiet minn Parlamenti nazzjonali kienu r-Regolament Monti II[10] (17-il opinjoni), id-Direttiva dwar il-Protezzzjoni tad-Dejta[11] (13), ir-Regolament tal-Protezzjoni tad-Dejta[12] (12), id-Direttiva dwar l-Għoti ta' Konċessjonijiet[13] (11), id-Direttiva dwar id-Drittijiet tal-Awtur u l-Għoti ta' Liċenzji[14] (10), ir-Regloament dwar l-Affidabiltà Stradali[15], il-Linji Gwida tan-Netwerk tat-Trasport trans-Ewropew[16] (9), il-Fond għal Għajnuna Ewropea għall-Persuni l-Aktar fil-Bżonn[17] (8), id-Direttiva dwar l-Irkupru u r-Riżoluzzjoni tal-Istituzzjonijiet ta' Kreditu[18] (8), ir-Regolament dwar l-Istituzzjonijiet ta' Kreditu u s-Superviżjoni[19] (8), ir-Regolament dwar l-Identifikazzjoni Elettronika u s-Servizzi Fiduċjarji[20] (7) id-Direttiva dwar l-Affidabiltà Stradali[21] (6), id-Direttiva dwar it-Trasparenza[22] (6), id-Direttiva dwar Mediċina soġġetta għal Preskrizzjoni Medika[23] (6), ir-Regolament dwar Mediċina soġġetta għal Preskrizzjoni Medika[24] (6) u l-pakkett leġiżlattiv għall-politika ta' koeżjoni 2014-2020[25] (5). Bħal fl-2011, fost il-proposti li ħolqu ħafna opinjonijiet b’mod ġenerali minn Parlamenti nazzjonali[26] kienu wkoll dawk li ġabru l-ogħla numru ta’ opinjonijiet motivati taħt il-mekkaniżmu ta’ kontroll tas-sussidjarjetà. Fl-2012, sitt oqsma ta' politika (ħamsa fl-2011) ammontaw għal aktar minn nofs l-opinjonijiet li waslu fil-kuntest tad-djalogu politiku (334): is-suq intern u s-servizzi, il-ġustizzja, l-affarijiet interni, il-mobbiltà u t-trasport, ix-xogħol u s-saħħa. Fid-dawl tal-enfasi tal-opinjonijiet fis-snin preċedenti, is-suq intern u s-servizzi, il-ġustizzja u l-affarijiet interni, jidhru li ppreżentaw oqsma perenni u ewlenin ta’ interess għall-Parlamenti nazzjonali. Is-sena 2012 rat kontinwazzjoni tax-xejra, li bdiet wara d-dħul fis-seħħ tat-Trattat ta’ Lisbona, li permezz tiegħu l-Parlamenti nazzjonali qed jiffukaw id-djalogu politiku tagħhom mal-Kummissjoni aktar u aktar fuq dokumenti leġiżlattivi, aktar milli mhux leġiżlattivi. Fil-fatt, proporzjon żgħir biss tad-dokumenti li fuqhom il-Parlamenti nazzjonali ffukaw l-opinjonijiet tagħhom ma kinux leġiżlattivi. Fost it-23 proposta li ġabru l-aktar opinjonijiet (jiġifieri ħamsa jew aktar) mill-Parlamenti nazzjonali, proposta waħda biss tal-Kummissjoni, Komunikazzjoni dwar il-Pjan Direzzjonali għall-Enerġija 2050, ma kinitx leġiżlattiva. Madankollu, ir-Riksdag tmur kontra din ix-xejra, jiġifieri 13-il opinjoni politika Svediża li jikkonċernaw esklussivament dokumenti mhux leġiżlattivi, filwaqt li l-20 opinjoni maħruġa fuq dokumenti leġiżlattivi kienu kollha opinjonijiet motivati. It-Temi ewlenin fid-djalogu politiku[27] L-inizjattivi u l-proposti li ġejjin kienu fost dawk li ġibdu attenzjoni partikolari mill-Parlamenti nazzjonali fl-2012: · Proposta għal Regolament dwar il-protezzjoni ta' individwi fir-rigward tal-ipproċessar ta' dejta personali u dwar il-moviment liberu ta' din id-dejta. [28] Mit-tmien proposti tal-Kummissjoni li taw lok għal tliet opinjonijiet motivati, il-proposta għal regolament dwar il-protezzjoni tad-dejta kienet dik ikkritikata kemm fuq is-sussidjarjetà kif ukoll il-proporzjonalità. [29] · Proposta għal Direttiva dwar il-ġestjoni kollettiva tad-drittijiet tal-awtur u drittijiet relatati u ħruġ tal-liċenzji multi-territorjali ta' drittijiet f'xogħlijiet mużikali għal użu online fis-suq intern[30] Il-Kummissjoni rċeviet għaxar opinjonijiet, li inġenerali jevalwaw il-proposta tagħha b'mod pożittiv. Madankollu, dawn inkludew tliet opinjonijiet motivati li analizzaw il-konformità tal-proposta skont il-prinċipji tas-sussidjarjetà u opinjoni oħra li ħolqot tħassib serju dwar is-sussidjarjetà iżda li waslet wara d-data tal-iskadenza ta' tmien ġimgħat. · Proposta għal Direttiva dwar l-għoti ta' kuntratti ta' konċessjoni[31] Minn 11-il opinjoni li rċeviet il-Kumissjoni, tlieta kienu opinjonijiet motivati li jesprimu t-tħassib relatat mal-prinċipju ta' sussidjarjetà u waħda kkontestat il-konformità tal-proposta mas-sussidjarjetà iżda kienet waslet tmien ġimgħat wara d-data ta' skadenza. · Proposta għal Regolament dwar linji gwida tal-Unjoni għall-iżvilupp tan-netwerk trans-Ewropew tat-trasport[32] Il-Kummissjoni rċeviet disa’ opinjonijiet dwar din il-proposta, inkluż waħda li tqajjem dubji dwar il-konformità tagħha mal-prinċipju tas-sussidjarjetà iżda intbagħtet wara d-data ta' skadenza. 4. Kuntatti u Żjarat Id-djalogu politiku bejn il-Kummissjoni u l-Parlamenti nazzjonali ikkonsista wkoll f'laqgħat u kuntatti fuq livell politiku u amministrattiv. Il-Parlamenti nazzjonali kollha jkollhom laqgħat regolarment mal-membri tal Kummissjoni, fi Brussell u fl-Istati Membri rispettivi. Il-Viċi President għar-Relazzjonijiet Interistituzzjonali, Maroš Šefčovič, żar sitt Parlamenti nazzjonali fl-2012 u laqa' għadd kbir ta' delegazzjonijiet fil-kwartieri ġenerali tal-Kummissjoni fi Brussell. Fost diskussjonijiet dwar proposti leġiżlattivi speċifiċi u inizjattivi ta’ politika, kwistjonijiet li jirrigwardaw l-istruttura ta’ governanza ekonomika l-ġdida, il-leġittimità demokratika u r-reazzjoni Ewropea għall-kriżi, fl-aspetti differenti kollha tagħhom, kienu ħafna drabi prominenti fuq l-aġenda. Il-Kummissjoni kienet irrappreżentata fuq livell politiku fil-laqgħat interparlamentari ewlenin kollha li seħħew matul l-2012. B’mod partikolari, il-President Barroso ħa sehem f’laqgħa plenarja tal-COSAC f’Kopenħagen f’April 2012, flimkien mal-Viċi President Kroes u l-Kummissarji Potočnik u Barnier, filwaqt li fit-tliet laqgħat l-oħra tal-COSAC kien hemm il-parteċipazzjoni tal-Viċi-President Šefčovič, il-Kummissarji Hedegaard u Oettinger, u d-Deputat Direttur Ġenerali tad-DĠ MARKT. Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà/Viċi President tal-Kummissjoni, il-Barunessa Ashton, attendiet l-ewwel laqgħa tal-Konferenza Interparlamentari għall-Politika Estera u ta’ Sigurtà Komuni u tal-Politika ta’ Sigurtà u ta’ Difiża Komuni, stabbiliti riċentement, kif miftiehem waqt il-Konferenza tal-Ispeakers fil-21 -22 ta’ April 2012 f’Varsavja. L-uffiċjali tal-Kummissjoni ħadu sehem f’laqgħat ta’ kumitati tal-Parlamenti nazzjonali meta kien meħtieġ u għaxar Direttorati Ġenerali differenti (MARKT, SG, JUST, RTD, JRC, ECFIN, ENTR, COMM, HOME u REGIO) attendew 17-il laqgħa ma’ rappreżentanti permanenti tal-Parlamenti nazzjonali ibbażati fi Brussell biex jiddiskutu għadd ta’ inizjattivi li għandhom iseħħu jew fajls kurrenti. Ir-Rappreżentanti permanenti tal-Parlamenti nazzjonali ltaqgħu darba mal-Viċi President Šefčovič u darba mal-Kummissarju Geoghegan-Quinn, kif ukoll mal-membri tal-kabinett tal-President Barroso, il-Viċi President Šefčovič u tal-Kummissarji Malmström u Andor. 5. Il-Prospetti Fil-bidu tal-2013 seħħew diversi avvenimenti ewlenin li permezz tagħhom il-Parlamenti nazzjonali u l-Parlament Ewropew ripetutament esprimew ix-xewqa tagħhom għal involviment akbar fl-UEM aktar profonda u fis-Semestru Ewropew. Dan ikkonferma biċ-ċar li d-dibattitu dwar il-leġittimità demokratika se jibqa' prijorità fuq l-aġenda għad-djalogu interistituzzjonali ta' din is-sena, inkluż id-djalogu bejn il-Kummissjoni u l-Parlamenti nazzjonali. Diskussjonijiet dwar il-leġittimità demokratika u r-responsabbilizzazzjoni x’aktarx anke li jiġu intensifikati fix-xhur li ġejjin. Il-ħtieġa li tissaħħaħ il-leġittimità demokratika u r-responsabbilizzazzjoni tal-proċess tas-Semestru Ewropew u s-sjieda ta' dan mill-Parlamenti kien ukoll wieħed mill-messaġġi orizzontali ewlenin tal-laqgħa tal-Presidenti tal-COSAC tas-27-28 ta’Jannar 2013 f’Dublin u matul l-ewwel Ġimgħa Parlamentari Ewropea dwar is-Semestru Ewropew għall-Koordinazzjoni tal-Politika Ekonomika, li saret mit-28 sat-30 ta’ Jannar 2013 fi Brussell u attendew għaliha l-President Barroso u l-Viċi President Šefčovič. Din il-laqgħa kkonfermat ukoll għarfien wiesa’ tal-urġenza ta’ kif jiġu indirizzati l-implikazzjonijiet soċjali, politiċi u istituzzjonali tal-kriżi. Waqt laqgħa informali fil-Lussemburgu fil-11 ta’ Jannar 2013, il-kelliema tal-Parlamenti nazzjonali tal-Istati Membri fundaturi tal-UE u l-Parlament Ewropew enfasizzaw li kwalunkwe pass ġdid lejn it-tisħiħ l-UEM għandu jkun marbut ma' aktar miżuri konkreti lejn leġittimità u responsabbilizzazzjoni aktar qawwija, billi jissaħħaħ ir-rwol tal-Parlamenti f’dan il-kuntest.[33] Il-Kummissjoni għalhekk se tiffoka fuq l-implimentazzjoni effettiva tad-djalogu politiku msaħħaħ li offriet lill-Parlamenti nazzjonali f’żewġ punti kruċjali fil-proċess tas-Semestru Ewropew u tinkoraġġixxi bil-qawwa lill-Parlamenti nazzjonali biex jieħdu l-opportunità li jidħlu f’diskussjoni msaħħa magħha fuq il-prijoritajiet identifikati fl-Istħarriġ Annwali dwar it-Tkabbir u fuq l-aktar mezz effiċjenti għat-tfassil tal-politika nazzjonali biex jiġu implimentati r-rakkomandazzjonijiet speċifiċi għall-pajjiż. Dan huwa partikolarment importanti minħabba li s-Semestru Ewropew qed isir għodda kruċjali biex jappoġġja u jakkumpanja r-riformi strutturali fl-Istati Membri. Pereżempju, il-Kummissjoni introduċiet it-Tabella ta' Valutazzjoni tal-Ġustizzja tal-UE, fis-Semestru Ewropew. Il-Kummissjoni nnutat ukoll b’interess kbir, u tappoġġja bis-sħiħ, is-suġġeriment li sar matul l-ewwel Ġimgħa Parlamentari Ewropea li l-Parlamenti nazzjonali għandhom jorganizzaw 'Jum l-Ewropa' fuq bażi regolari biex iqajmu kuxjenza dwar kwistjonijiet Ewropej. Flimkien mad-djalogu politiku eżistenti bejn il-Parlamenti nazzjonali u l-Kummissjoni, inizjattiva bħal din tista’ ssir katalist għal sforzi kontinwi biex tissaħħaħ is-‘sjieda’ tal-Parlamenti nazzjonali fit-tfassil tal-politika fuq il-livell tal-UE b’mod ġenerali u aktar involviment fl-isforzi konġunti tal-istituzzjonijiet sabiex jiżguraw li r-riformi strutturali jinżammu aġġornati u li l-proċess ta’ riforma qiegħed jiġi segwit. Huma għandhom għalhekk ikunu kapaċi jikkontribwixxu biex jissolvew il-problemi fl-oriġini tal-kriżi u jgħinu biex l-Ewropa terġa’ taqbad it-triq tat-tkabbir intelliġenti, sostenibbli u inklużiv. Anness 1 L-għadd globali ta' opinjonijiet li waslu minn kull Parlament/kamra nazzjonali (djalogu politiku u mekkaniżmu tal-kontroll tas-sussidjarjetà) fl-2012 Stat Membru || Kamra || L-għadd totali ta’ opinjonijiet[34] || Opinjonijiet motivati (il-Protokoll 2) Il-Portugall || Assembleia da República || 227 || 1 L-Italja || Senato della Repubblica || 96 || 1 Il-Ġermanja || Bundesrat || 59 || 5 Ir-Repubblika Ċeka || Senát || 46 || 0 l-Isvezja || Il-Riksdag || 33 || 20 Ir-Rumanija || Camera Deputaților || 26 || 0 Franza || Sénat || 19 || 7 Ir-Renju Unit || House of Lords || 16 || 1 L-Italja || Camera dei Deputati || 15 || 0 Il-Bulgarija || Narodno Sabranie || 13 || 0 L-Awstrija || Bundesrat || 12 || 3 Il-Polonja || Senat || 11 || 1 Ir-Repubblika Ċeka || Poslanecká sněmovna || 10 || 0 Il-Belġju || Chambre des Représentants || 9 || 3 Id-Danimarka || Folketing || 8 || 3 L-Irlanda || Oireachtas || 7 || 0 Spanja || Congreso de los Diputados Senado || 7 || 2 Il-Pajjiżi l-Baxxi || Eerste Kamer || 7 || 2 Il-Ġreċja || Vouli ton Ellinon || 6 || 0 Il-Lussemburgu || Chambre des Députés || 6 || 3 Ir-Renju Unit || House of Commons || 6 || 3 L-Awstrija || Nationalrat || 3 || 1 Il-Polonja || Sejm || 3 || 3 Il-Pajjiżi l-Baxxi || Tweede Kamer || 3 || 3 Ċipru || Vouli ton Antiprosopon || 2 || 1 L-Estonja || Riigikogu || 2 || 0 Il-Ġermanja || Bundestag || 2 || 1 Malta || Il-Kamra tad-Deputati || 2 || 1 Ir-Rumanija || Senatul || 2 || 0 Il-Finlandja || Eduskunta || 1 || 1 Il-Latvja || Saeima || 1 || 1 Il-Litwanja || Seimas || 1 || 1 Is-Slovakkja || Národná rada || 1 || 1 Il-Pajjiżi l-Baxxi || Tweede Kameru Eerste Kamer || 1 || 1 Il-Belġju || Sénat || 0 || 0 Franza || Assemblée Nationale || 0 || 0 L-Ungerija || Országgyűlés || 0 || 0 L-Irlanda || Dail Eireann || 0 || 0 Is-Slovenja || Državni svet || 0 || 0 Is-Slovenja || Državni zbor || 0 || 0 || Total || 663 || 70 Anness 2 Il-proposti u l-inizjattivi tal-Kummissjoni li ġġeneraw l-ogħla numru ta’ opinjonijiet fil-kuntest tad-djalogu politiku fl-2012[35] Id-Dokument tal-Kummissjoni || Titolu || L-Għadd totali ta’ opinjonijiet || Opinjonijiet motivati (il-Protokoll 2) COM(2012) 130 || Proposta għal REGOLAMENT TAL-KUNSILL dwar l-eżerċizzju tad-dritt li tittieħed azzjoni kollettiva fil-kuntest tal-libertà tal-istabbiliment u l-libertà li jiġu pprovduti servizzi (Monti II). || 17 || 12 COM(2012) 10 || Proposta għal DIRETTIVA TAL-PARLAMENT EWROPEW U TAL-KUNSILL dwar il-protezzjoni ta’ individwi fir-rigward tal-ipproċessar ta’ dejta personali mill-awtoritajiet kompetenti għall-finijiet ta’ prevenzjoni, investigazzjoni, skoperti jew prosekuzzjoni ta’ reati kriminali jew l-eżekuzzjoni ta’ pieni kriminali, u l-moviment liberu ta’ dik id-dejta || 13 || 3 COM(2012) 11 || Proposta għal REGOLAMENT TAL-PARLAMENT EWROPEW U TAL-KUNSILL dwar il-protezzjoni tal-individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (ir-Regolament dwar il-Protezzjoni ta’ Dejta Ġenerali) || 12 || 4 COM(2011) 897 || Proposta għal DIRETTIVA TAL-PARLAMENT EWROPEW U TAL-KUNSILL dwar l-għoti ta' kuntratti ta' konċessjoni || 11 || 3 COM(2012) 372 || Proposta għal DIRETTIVA TAL-PARLAMENT EWROPEW U TAL-KUNSILL dwar l-immaniġġjar kollettiv tad-drittijiet tal-awtur u drittijiet relatai u ħruġ ta’ liċenzji multiterritorjali ta’ drittijiet f’xogħlijiet mużikali għal użi online fis-suq intern || 10 || 3 COM(2012) 380 || Proposta għal REGOLAMENT TAL-PARLAMENT EWROPEW U TAL-KUNSILL dwar it-testijiet perjodiċi tal-affidabbiltà stradali għal vetturi bil-mutur u t-trejlers tagħhom u li jħassar id-Direttiva 2009/40/KE || 9 || 5 COM(2011) 650 || Proposta għal REGOLAMENT TAL-PARLAMENT EWROPEW U TAL-KUNSILL dwar linji gwida tal-Unjoni għall-iżvilupp tan-netwerk tat-trasport trans-Ewropew || 9 || 1 COM(2012) 617 || Proposta għal REGOLAMENT TAL-PARLAMENT EWROPEW U TAL-KUNSILL dwar il-Fond għal Għajnuna Ewropea għall-Persuni l-Aktar fil-Bżonn || 8 || 5 COM(2012) 280 || Proposta għal DIRETTIVA TAL-PARLAMENT EWROPEW U TAL-KUNSILL li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttivi tal-Kunsill 77/91/KEE u 82/891/KE, id- Direttivi 2001/24/KE, 2002/47/KE, 2004/25/KE, 2005/56/KE, 2007/36/KE u 2011/35/KE u r-Regolament (UE) Nru 1093/2010 || 8 || 1 COM(2012) 511 || Proposta għal REGOLAMENT TAL-KUNSILL li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta' istituzzjonijiet ta' kreditu || 8 || 1 COM(2012) 238 || Proposta għal REGOLAMENT TAL-PARLAMENT EWROPEW U TAL-KUNSILL dwar identifikazzjoni elettronika u servizzi fiduċjarji għal tranżazzjonijiet elettroniċi fis-suq intern || 7 || COM(2012) 382 || Proposta għal REGOLAMENT TAL-PARLAMENT EWROPEW U TAL-KUNSILL dwar l-ispezzjoni teknika waqt it-traġittt tal-affidabilità stradali ta’ vetturi kummerċjali li jiċċirkolaw fl-Unjoni u li jirrevoka d-Direttiva 2000/30/KE || 6 || 3 COM(2012) 84 || Proposta għal DIRETTIVA TAL-PARLAMENT EWROPEW U TAL-KUNSILL dwar it-trasparenza ta’ miżuri li jirregolaw il-prezzijiet ta’ prodotti mediċinali għall-użu mill-bniedem u l-inklużjoni tagħhom fil-kamp ta’ applikazzjoni ta’ sistemi pubbliċi tal-assigurazzjoni tas-saħħa || 6 || 2 COM(2012) 49 || Proposta emendata għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 726/2004 fir-rigward ta' informazzjoni lill-pubbliku ġenerali dwar prodotti mediċinali għall-użu mill-bniedem soġġetti għal preskrizzjoni medika || 6 || 2 COM(2012) 48 || Proposta emendata għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2001/83/KE, fir-rigward tal-informazzjoni għall-pubbliku inġenerali dwar prodotti mediċinali soġġetti għal preskrizzjoni medika li temenda, fir-rigward tal-informazzjoni għall-pubbliku inġenerali dwar prodotti mediċinali soġġetti għal preskrizzjoni medika, id-Direttiva 2001/83/KE dwar il-kodiċi tal-Komunità relatat mal-prodotti mediċinali għall-użu mill-bniedem || 6 || 2 COM(2012) 512 || Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 1093/2010 li jistabbilixxi Awtorità Superviżorja Ewropea (Awtorità Bankarja Ewropea) fir-rigward tal-interazzjoni tiegħu mar-Regolament tal-Kunsill (UE) Nru…/… li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu || 6 || Anness 3 In-Numru ta' opinjonijiet li waslu għal kull qasam/ Is-servizz tal-Kummissjoni fl-2012 Suq Intern u Servizzi || 112 Ġustizzja || 52 Mobilità u Trasport || 45 Affarijiet Interni || 43 Impjiegi, Affarijiet Soċjali u Inklużjoni || 42 Saħħa u Konsumaturi || 40 Ambjent || 28 Segretarjat-Ġenerali || 28 Netwerks ta’ Komunikazzjoni, Kontenut u Teknoloġija || 27 Agrikoltura u Żvilupp Rurali || 25 Intrapriża u Industrija || 25 Edukazzjoni u Kultura || 22 Kummerċ || 22 Enerġija || 19 Taxxa u Unjoni Doganali || 18 Affarijiet Ekonomiċi u Finanzjarji || 17 Azzjoni Klimatika || 14 Affarijiet Marittimi u Sajd || 12 Riċerka u innovazzjoni || 12 Żvilupp u Kooperazzjoni - EuropeAid || 11 Għajnuna Umanitarja/Protezzjoni Ċivili || 9 Politika Reġjonali || 9 Eurostat || 8 Baġit || 7 Servizzi Legali || 4 Kompetizzjoni || 3 Tkabbir || 3 Uffiċċju Ewropew Kontra l-Frodi || 3 Komunikazzjoni || 2 Servizz għall-Azzjoni Esterna || 1 Total || 663 [1] COM(2012) 750. [2] It-tweġiba tal-Kummissjoni għall-Kontribuzzjoni tas-XLVII COSAC: http://www.cosac.eu/denmark2012/plenary-meeting-of-the-xlvii-cosac-22-24-april-2012/. [3] COM(2012) 777 finali/2. [4] F’ittra lill-President tal-Kunsill Ewropew datata s-7 ta’ Diċembru 2012, il-presidenti tal-kumitati tal-affarijiet Ewropej ta' 11-il Parlament nazzjonali esprimew it-tħassib tagħhom fil-livell ‘inkwetanti ta' nuqqas ta’ proposti dwar kif ir-rwol tal-Parlamenti nazzjonali jista' jissaħħaħ b’mod aktar konkret'. Dan kien b'segwitu għal laqgħa f’Kopenħagen fis-26 ta’ Novembru 2012, fejn it-taħdita kienet tiffoka fuq kif unjoni finanzjarja, baġitarja u ekonomika aktar integrata tista’ tkun akkumpanjata minn mekkaniżmi sodi għall-leġittimità demokratika u r-responsabbilizzazzjoni. [5] Dawn jinkludu is-70 opinjoni motivati li waslu taħt il-mekkaniżmu ta’ kontroll tas-sussidjarjetà. [6] Ara l-Anness 1. [7] Mis-663 opinjoni li waslu, 509 kienu jikkonċernaw dokumenti leġiżlattivi (abbozzi ta’ regolamenti, direttivi, rakkomandazzjonijiet, deċiżjonijiet eċċ.) filwaqt li 147 kienu relatati ma’ dokumenti ta’ konsultazzjoni (komunikazzjonijiet, white papers jew green papers jew rapporti). Seba' opinjonijiet kienu rapporti fuq inizjattiva proprja mill-Parlamenti nazzjonali. [8] ara l-Artikolu 7(2) tal-Protokoll Nru 2 dwar l-applikazzjoni tal-prinċipji tas-sussidjarjetà u tal-proporzjonalità. [9] COM(2012) 131. [10] COM(2012) 130. [11] COM(2012) 10. [12] COM(2012) 11. [13] COM(2011) 897. [14] COM(2012) 372. [15] COM(2012) 380. [16] COM(2011) 650. [17] COM(2012) 617. [18] COM(2012) 280. [19] COM(2012) 511. [20] COM(2012) 238. [21] COM(2012) 382. [22] COM(2012) 84. [23] COM(2012) 49. [24] COM(2012) 48. [25] COM (2011) 610, COM (2011) 611, COM (2011) 612, COM (2011) 614 u COM (2011) 615. Għandu jiġi nnutat li 15-il opinjoni addizzjonali li waslu kienu ġew riċevuti sa tmiem l-2011, li b’kollox jammontaw għal total ta’ 20 opinjoni. [26] Ara l-Anness 2. [27] L-opinjonijiet tal-Parlamenti nazzjonali u t-tweġibiet tal-Kummissjoni jinsabu fis-sit elettroniku: http://ec.europa.eu/dgs/secretariat_general/relations/relations_other/npo/index_en.htm. [28] COM(2012) 11. [29] Għal aktar dettalji dwar l-opinjonijiet maħruġin minn Parlamenti nazzjonali dwar din il-proposta, qed issir referenza għar-Rapport Annwali 2012 dwar is-Sussidjarjetà u l-Proporzjonalità (COM(2013) 566), paġna 8. [30] COM(2012) 372. [31] COM(2011) 897. [32] COM(2011) 650. [33] Huma ssuġġerew li l-'Konferenza dwar l-Artikolu 13' previst mit-TSKG għandha tkun komparabbli f’termini ta’ struttura u kompożizzjoni mal-Konferenza Interparlamentari għall-PESK/PSDK li għadha kemm ġiet stabbilita. Ġie ssuġġerit li dawn il-kwistjonijiet ikunu diskussi aktar fil-Konferenza tal-Ispeakers tal-Parlamenti tal-UE f’April 2013 f’Ċipru. [34] In-numru jinkludi ż-żewġ opinjonijiet u l-opinjonijiet motivati li waslu mill-Parlamenti nazzjonali. [35] It-tabella tikklassifika l-proposti kollha li jkunu ġabru mhux anqas minn sitt opinjonijiet mill-Parlamenti nazzjonali.